khistorydata/jeongjo-sjw-relations huggingface dataset:
정조 15년
辛亥三月二十七日辰時上御誠正閣下直守令入侍時行左承旨閔台爀記事官李海隣記事官洪樂游徐有聞靈山縣監趙榮慶以次進伏訖上曰守令進前可也榮慶進奏職姓名訖上曰出宰凡幾番乎榮慶曰前爲鴻山縣監矣上曰下去後須務爲善治可也命宣諭命退諸臣以次退出
정조 15년
辛亥三月二十七日巳時上御重熙堂同副承旨入侍時同副承旨徐美修假注書趙台榮記事官洪樂游徐有聞以次進伏訖上曰有司堂上入侍出榻敎賤臣承命出與有司堂上趙鼎鎭偕入進伏上曰諸道奴婢貢之弊曾所稔知而昨年咸陽御史上來後益知此弊之不可不矯正故奴婢逃故一竝蕩滌事分付諸道矣今已經歲尙無擧行者寧不駭痛先朝乙亥之節目實爲莫大之特恩曠典萬有餘口自戶曹使之給代而猶獨成均館尙衣院尙今收貢云未知其故之如何而諸道此弊誠爲切矜卿就考本曹及內司奴婢案後往議大臣各別措辭行關諸道俾無一夫一婦之冤可也予於御極之初特罷刷官之法而若其貢弊尙未夬革是豈成說乎一一査櫛後逃故據實後錄使之報于本司而此後摘奸時若有執頉之擧則該倅依法典重勘如有可以稟處者道伯狀聞之意竝爲詳細行會可也鼎鎭曰謹依聖敎卽當奉行矣命退諸臣以次退出
정조 15년
辛亥三月二十七日午時上御重熙堂右副承旨入侍時右副承旨李敏采記事官李海隣記事官洪樂游徐有聞以次進伏訖上曰內奴寺奴貢之捧未捧戶判如已査考卽爲持入可也賤臣承命出持入上取覽訖上曰民之無告而絶矜者內寺貢奴也昨年因咸陽逃故貢奴蕩減反隅於諸道有別下申複之諭姑待其後諸道擧行之如何矣今日使有司堂上先就內奴及寺奴已捧處査考以奏已捧之奴口邑名依舊云諸道之尙不釐正據此可知若此則失信於渠輩誠大矣先令廟堂其委折俾各逐邑據實伏聞事分付可也命退承史以次退出
정조 15년
行都承旨洪文泳坐行左承旨閔台爀坐右承旨李晩秀坐左副承旨李義弼坐直右副承旨李敏采坐同副承旨徐美修坐直注書李海隣仕一員未差假注書趙台榮仕直事變假注書洪秀晩仕
정조 15년
李晩秀啓曰二十九日三十日國忌齋戒正月初一日初二日親祭齋戒初三日動駕相値視事頉稟之意敢啓傳曰知道
정조 15년
李義弼啓曰大司憲趙宗鉉執義李殷模掌令吳泰賢朴瑞源持平鄭來百鄭弼祚牌招啓辭未下監察茶時之意敢啓傳曰知道
정조 15년
傳于洪文泳曰在外臺諫許遞今日政差出
정조 15년
洪文泳啓曰吏曹判書洪良浩參判閔鍾顯參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝更牌招何如傳曰允
정조 15년
李義弼啓曰合辭許久闕啓事甚未安今日政新除授正言待下批一體牌招何如傳曰允
정조 15년
洪文泳以吏曹言啓曰敦寧府主簿趙鎭明除拜後過限未肅拜依例改差何如傳曰允
정조 15년
有政吏批判書洪良浩參判閔鍾顯進參議李洪載牌不進行都承旨洪文泳進以柳師模爲吏曹正郞朴祐源爲同成均閔昌爀爲宗簿正李祖範爲敦寧主簿成德雨爲中學敎授洪秉益爲正言李宗爲昭寧園守奉官
정조 15년
兵批判書金文淳參判柳誼參議李夔病參知孟至大入直進行左承旨閔台爀進副護軍金星甲副司直黃昇源沈煥之副司果朴吉源李尙寯
정조 15년
徐美修啓曰來初三日宗廟夏享大祭親祭祭文當爲製進藝文提學徐浩修待明朝牌招何如傳曰允
정조 15년
李晩秀以景慕宮都提調意啓曰本宮御覽植木帖子每四季朔修整以入矣今季朔則別無生枯之可以修整者御覽植木帖子姑不請出之意敢啓傳曰知道
정조 15년
李敏采以戶曹言啓曰時御所內各司依定式發遣本曹正郞兪駿柱與兵曹參議孟至大佐郞李顯秀東所衛將孫昌軫西所衛將黃處中南所衛將金樂咸北所衛將尹敬喆眼同看審後有頉處別單書入而修改則擇日擧行何如傳曰知道
정조 15년
閔台爀以禁衛營言啓曰依傳敎濟州武擧子出身洪範瑞本營哨官加設差下之意敢啓傳曰知道
정조 15년
閔台爀以御營廳言啓曰傳曰今榜濟州武擧子出身三人豈可只受紅牌還涉重溟乎三營哨官加設啓下此後次次以實職收用事分付該曹事命下矣依傳敎濟州武擧子出身韓繼休本廳加設哨官單付之意敢啓傳曰知道
정조 15년
副摠管李東郁疏曰伏以臣學則至鹵莾也以才識則至愚蒙也雖使臣居百執事之末猶懼其不堪其任世所謂淸官華銜實非臣意想之攸到謬荷我聖上不世之洪造玉署銀臺歷揚殆遍非臣糜粉可酬萬一仍念臣待罪下邑于今三載而觸事昏憒無一善狀夙宵愧恧而如負大何不意晉秩之命遽下於夢寐之外旣超以卿班又寵以承宣恩誥遠頒峽邑聳瞻不知螻蟻賤臣何以得此於聖明之主也以首頓地感涕自零夫褒抑劑以後朝章無蹠盭之失授受當而後名器無混淆之刺以殿下愛嚬笑之心何爲而有此格外之恩也臣於規接事實無一毫可紀之勞只緣臣適守玆土感舊興懷尋得遺趾事若非偶節度重建義所當然豈意玆事至達天聽及爲臣媒榮之階耶命德之具實多玷汚之懼罔功之賞只爲嗤點之資臣身過福之災顧不足恤而其於羞朝廷而拂公議何哉此際摠府除命中路又降臣雖不得不蒼黃入城而揣分量力萬無冒沒進身之望玆敢略入文字仰暴血悃伏乞聖慈俯諒臣由中之懇亟收臣陞秩之典以重公器以安私分不勝大願答曰省疏具悉卿其勿辭行公
정조 15년
辛亥三月二十八日辰時上御重熙堂同副承旨入侍時同副承旨徐美修記事官李海隣記事官洪樂游徐有聞以次進伏訖上曰義安大君子孫李宗恢持族譜入侍可也賤臣承命出與李宗恢偕入上曰爾於義安大君爲幾代孫乎宗恢曰十三代孫矣上曰何爲而着冠帶乎宗恢曰曾經守衛官矣上曰義安大君祠版今在何處乎宗恢曰臣家奉在矣上曰爾子爲幾許乎宗恢曰臣有三子而方在白川矣上曰爲何業乎宗恢曰爲科業矣上曰守奉官中年五十及登科十年人今日政區處以李宗恢擬入可也命書傳敎曰政官牌招開政命退諸臣以次退出
정조 15년
行都承旨洪文泳坐行左承旨閔台爀坐右承旨李晩秀坐直左副承旨李義弼坐右副承旨李敏采坐直同副承旨徐美修坐注書李海隣仕直一員未差假注書趙台榮仕事變假注書洪秀晩仕
정조 15년
藥房提調吳載純副提調洪文泳啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
閔台爀啓曰臣今日宗廟夏享大祭肄儀進去下直之意敢啓傳曰知道
정조 15년
傳于洪文泳曰前寧越府使李東郁留待
정조 15년
傳于洪文泳曰前寧越府使入侍
정조 15년
以吏曹參議李洪載牌不進罷職傳旨傳于洪文泳曰只推
정조 15년
傳于李晩秀曰明日致齋相値中宮殿問安勿爲之事分付
정조 15년
以京畿監司徐鼎修啓本廣州龍仁等外倉移設於水原便宜論列事傳于李義弼曰本道事再昨秋有筵敎而尙未知委矣每年園幸定例已成京各營則雖輪次本道則不可不年年隨駕凡百擧行亦除分辨等事則財力從何辨出乎每當一番公役輒煩朝家指劃事面之苟艱亦甚矣年前湖嶺兩藩之三千六千只爲營用有此特劃則況畿藩乎道內加分耗三千石特爲許劃此後以此所劃爲營用如値無加分或加分而耗不滿此數則以常賑耗準充事回諭
정조 15년
李晩秀以弘文館言啓曰本館上番校理臣韓光植下番修撰臣尹致性俱以宗廟夏享大祭祭官今日議政府肄儀時晝仕出去之意敢啓傳曰知道
정조 15년
閔台爀以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 15년
李敏采以戶曹言啓曰時御所內各司看審執頉處修改吉日令日官推擇則來四月初四日辰時爲吉云以此日時擧行何如傳曰允
정조 15년
辛亥三月二十九日卯時上御重熙堂前寧越府使入侍時同副承旨徐美修假注書趙台榮記事官洪樂游徐有聞寧越前府使李東郁以次進伏訖上曰今番設壇配食之擧蓋出於曠感之意而規樓基趾之此際顯出誠亦異矣果何以尋得耶東郁曰規樓古基問於邑中故老則指東指西未能的知矣一日夜本府客舍南墻外稠密人家中忽然失火只五家延燒而不及隣舍火勢自止灰燼因風飛散礎石宛然呈露故今番改建之時四箇礎仍用之矣上曰樓爲幾間乎東郁曰以二層營建而上爲六間下爲六間矣上曰丹雘今已畢乎東郁曰纔已告訖矣上曰懸板及上樑文果已入刻乎東郁曰上樑文已刊出而懸板未及刊矣上曰御製亦已刻之乎刊出後奉安於規樓事分付本府使處可也上曰向來事出場後人心今已安頓乎至於本府之民則無一人入於其中誠亦幸矣東郁曰向者處分特出尋常萬萬故見今民情擧皆歡欣鼓舞不勝感泣矣命退諸臣以次退出
정조 15년
辛亥三月二十九日辰時上御重熙堂右副承旨入侍時右副承旨李敏采記事官李海隣記事官洪樂游徐有聞以次進伏訖上曰中宮殿進御一錢重人蔘粟米飮自今日限三貼煎入出榻敎命讀公事書判付訖命退承史以次退出
정조 15년
行都承旨洪明浩未肅拜左承旨李晩秀齋宿右承旨李義弼齋直左副承旨李敏采齋宿右副承旨徐美修齋直同副承旨未差注書李海隣齋宿一員未差假注書趙台榮齋直事變假注書洪秀晩仕
정조 15년
李晩秀啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 15년
徐美修啓曰大司憲趙宗鉉執義李殷模掌令吳泰賢朴瑞源持平鄭來百鄭弼祚牌招啓辭未下監察茶時之意敢啓傳曰知道
정조 15년
李晩秀啓曰今日齋宿承旨不可不備員而都承旨洪文泳不爲仕進所當牌招而拘於廳規不得請牌何以爲之敢稟傳曰許遞前望單子入之待下批牌招察任
정조 15년
傳于李晩秀曰傳香承旨馳詣宗廟景慕宮雩祀壇奉審摘奸以來
정조 15년
傳于徐美修曰右副承旨入侍
정조 15년
以香室宗廟夏享大祭親祭受押單子傳于徐美修曰親押
정조 15년
李晩秀以都摠府言啓曰今此宗廟夏享大祭親行時寶劍侍衛守宮不可不備員而都摠管西淸君煋差永寧殿獻官副摠管黃昇源在外未肅拜洪明浩李東郁有頉一員未差寶劍侍衛將不得備員合有變通之道令政院急速稟旨變通仍令該曹口傳差出以爲備員侍衛之地何如傳曰許遞政官牌招開政差出可也
정조 15년
李敏采啓曰吏曹判書洪良浩參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安參判閔鍾顯差祭判書更卽牌招何如傳曰允參議只推
정조 15년
有政吏批判書洪良浩進參判閔鍾顯差祭參議李洪載牌不進左副承旨李敏采進以朴載淳爲正言洪檍爲分內局提調
정조 15년
兵批判書金文淳進參判柳誼參議李夔病參知孟至大入直右副承旨徐美修進以安昌君燝爲都摠管李義行洪檢蔡廷夏李應爀爲副摠管具絳爲都摠經歷僉知單曺允獻副司果沈奎魯
정조 15년
傳于徐美修曰訓將水原往還間都提調兼察從事官發牌聽傳敎
정조 15년
傳于徐美修曰奉命往來如是阻搪以致空還兵曹參判柳誼削職
정조 15년
傳于李義弼曰兵曹堂上前望單子入之
정조 15년
兵曹堂上前望單子入之閔台爀落點
정조 15년
李晩秀啓曰今日齋宿承旨當爲備員未差之代政官牌招開政差出待下批仍卽牌招以爲淸齋之地何如傳曰前望單子入之待下批牌招察任
정조 15년
承旨前望單子入之李翼晉落點
정조 15년
李晩秀啓曰今日齋宿承旨當爲備員而新除授同副承旨李翼晉時在伊川府任所何以爲之敢稟傳曰許遞前望單子入之待下批牌招察任
정조 15년
承旨前望單子入之徐邁修落點
정조 15년
李晩秀啓曰新除授承旨徐邁修曾經都承旨例不得降座何以爲之敢稟傳曰許遞前望單子入之待下批牌招察任
정조 15년
李敏采以司僕寺一二提調意啓曰兼內乘具絳今日政移拜都摠經歷矣其代令該曹口傳差出以爲推移入直之地何如傳曰允
정조 15년
辛亥三月三十日午時上御重熙堂同副承旨入侍時同副承旨徐美修假注書趙台榮記事官洪樂游徐有聞以次進伏訖上曰來待諸臣入侍賤臣承命出與前水原府使趙心泰振威縣令曺允植偕入進伏上曰自園上距洪範山爲幾許里乎心泰曰其間當爲十里許而此山卽外禁養然山下人家最多樹木有難禁養別置如監色等名色以爲各別守護之地至於火巢新定處勿爲穿破以完地脈立小石以表垓子恐似得宜矣上曰竝依所奏爲之可也垓子新定內民田價卽當推給耶心泰曰聞本邑民情或有不願受價云而此則更探物情當從便擧行矣上曰家舍之役今已完訖耶允植曰家舍纔已就完矣上曰兩邑倉舍何間當營建耶允植曰設倉之擧不可不趁其捧糴之前而第聞材木猝難求得故姑未始役而將因畿伯求材於楊根砥平等地云矣上曰斫運之際其所貽弊於民必當不些先探形止然後使之伐木事分付畿營可也允植曰白楊峙卽園所第四枝靑龍而今番動駕時新作路後莎脫人行恐有因此穿破之慮麓下曾有舊路雖曰些少迂回以此更爲修治恐似好矣敎心泰曰卿詳細看審後火巢改定處及其他各樣形止一一摸寫以爲入啓之地可也命退諸臣以次退出
정조 15년
行都承旨洪明浩齋宿左承旨李晩秀齋宿右承旨李義弼齋直左副承旨洪義榮未肅拜右副承旨李敏采齋宿同副承旨徐美修齋直注書李海隣齋宿一員未差假注書趙台榮齋直事變假注書李德鉉仕
정조 15년
李義弼啓曰來初五日朝參日次矣敢稟傳曰停
정조 15년
洪明浩啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰右副承旨進去
정조 15년
李敏采啓曰漢城府右尹朴祐源旣呈肅單不爲入來事體所在極爲未安原單子勿施推考警責何如傳曰允
정조 15년
洪秀晩差祭代以李德鉉爲事變假注書
정조 15년
兵曹口傳政事以趙㞳爲內乘
정조 15년
傳于李義弼曰右承旨入侍
정조 15년
傳于李敏采曰左副承旨入侍
정조 15년
傳于洪明浩曰發遣吏郞諸執事淸齋與否摘奸以來
정조 15년
洪明浩以禮曹言啓曰卽接典牲署所報則今四月初三曰宗廟夏享大祭親臨省牲時本署提調例爲進參而身病猝重萬無起動之望入啓變通云矣莫重親臨省牲時提調不可不備本署提調有頉之代令政院稟旨變通以爲進參之地何如傳曰許遞政官牌招開政
정조 15년
洪明浩啓曰吏曹判書洪良浩參判閔鍾顯參議李洪載牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允
정조 15년
洪明浩啓曰承旨前望入啓未下而若値承旨不可不備員時則措語啓辭事定式矣今日齋宿承旨當爲備員而前望單子未下何以爲之敢稟傳曰今日政差出待下批牌招齋宿
정조 15년
以工曹坐不坐單子傳于徐美修曰在外未肅拜堂上許遞今日政差出
정조 15년
有政吏批判書洪良浩參判閔鍾顯進參議李洪載牌不進同副承旨徐美修進以洪義榮爲承旨朴祐源爲典牲提調李百亨爲伊川府使尹坊爲工曹判書洪文泳爲工曹參判贈戶參李始郁贈戶判例兼贈左承旨李震華贈戶參例兼慶原令敬賢贈慶原都正知事李再煥三代追贈
정조 15년
兵批判書金文淳參判閔台爀病參議李夔入直進參知孟至大病右副承旨李敏采進副司直單鄭景淳洪文泳奇彦鼎徐邁修李翼晉
정조 15년
以吏曹參議李洪載牌不進罷職傳旨傳于徐美修曰只推
정조 15년
李義弼以義禁府言啓曰明日擧動時各差備都事當爲備員而新除授參下都事柳時在慶尙道安東地未及上來令該曹口傳相換以爲分排之地何如傳曰允
정조 15년
吏曹口傳政事禁府都事柳司宰奉事李鎭熙相換
정조 15년
李義弼以禁衛營言啓曰今四月初二日宗廟擧動時依兵曹節目斥堠十四處哨官十四員出番鄕軍五十六名伏兵六處哨官六員出番鄕軍二十四名竝爲嚴飭定送率領把守而初三日還宮後依例撤罷之意敢啓傳曰知道
정조 15년
辛亥四月初一日辰時上御重熙堂右承旨入侍時右承旨李義弼假注書趙台榮記事官洪樂游徐有聞以次進伏訖上命書傳敎曰明日出宮門路以協陽門爲之上曰明日親押處所以仁政殿月臺爲之事分付命退承史以次退出
정조 15년
辛亥四月初一日午時上御重熙堂左副承旨入侍時左副承旨李敏采記事官李海隣記事官洪樂游徐有聞以次進伏訖上命讀公事仍書判付訖命退承史以次退出
정조 15년
行都承旨洪明浩隨駕宿左承旨李晩秀隨駕宿右承旨李義弼隨駕宿左副承旨洪義榮隨駕直右副承旨李敏采隨駕宿同副承旨徐美修隨駕直注書李海隣隨駕宿一員未差假注書趙台榮隨駕直事變假注書李德鉉守宮
정조 15년
洪義榮啓曰司僕內乘來言捲簾取稟傳曰捲三面
정조 15년
李晩秀啓曰禮貌官來言百官稟旨就次傳曰知道
정조 15년
洪明浩啓曰今日王大妃殿惠慶宮夕問安何承旨進去乎敢稟傳曰同副承旨進去
정조 15년
掌樂提調前望單子入之徐浩修落點
정조 15년
吏曹口傳政事司䆃提調李敏輔掌樂提調柳戇相換
정조 15년
洪義榮以訓鍊都監言啓曰本局從事官李殷模鄭華淳鄭亮采柳詢俱爲差祭今日省記無以推移依例以把摠代直之意敢啓傳曰知道
정조 15년
辛亥四月初二日卯時上詣宗廟親行夏享大祭入侍時行都承旨洪明浩左承旨李晩秀右承旨李義弼左副承旨洪義榮右副承旨李敏采同副承旨徐美修記事官李海隣假注書趙台榮記事官洪樂游徐有聞一提學吳載純檢校直提學徐浩修朴祐源檢枝直閣鄭東浚直閣徐榮輔以次隨駕上具遠遊冠絳紗袍乘輿出協陽門肅章門詣仁政殿月臺降輿就板位親押祝文訖降自東階就板位祗送香祝乘輿出仁政門降輿乘輦出敦化門詣宗廟洞口降輦乘輿入廟大門詣齋室改具冕服詣東神門外就板位行四拜禮仍詣廟內奉審詣省器位省器出西門詣永寧殿就板位行四拜禮詣殿內奉審詣省器位省器訖入幕次改具省牲服詣省牲位省牲訖命齋祝以下諸執事進前敎曰今此夏享卽予卽祚以來只得再次親行所以未能每每躬祼者蓋夏享正値夜短之時故將事之際慮或有未盡誠敬之道而然也曾聞夏享時諸執事率皆欠伸疲倚甚至有喚睡之弊云廟享事體何等嚴重則是豈成說乎玆以申申飭諭諸執事以下其各就次終日善睡至於簉班之後少無懈怠之意可也且擧行凡節如或遲緩難保誠敬之持久不弛亦必另念可也上還詣齋殿上曰協律郞及典樂等持樂章入侍可也海隣承命出與協律郞洪樂恒等偕入進伏上曰夏享夜旣極短行事之時俾無遲滯之弊然後可爲一分誠敬迎神九成每致遲滯故其下樂章亦爲自然遲緩以其遲緩故或有欠伸疲倚之歎其爲欠敬莫大於此爾其知悉俾無如是之弊如或太速則章數易有闕漏之弊必爲不遲不速從便奏樂可也上曰別雲劍李敏輔檢校提學徐浩修入侍海隣承命出與之偕入進伏上敎敏輔曰每位宜有各章而宣廟以下只以九成章合奏者何也敏輔曰誠如聖敎矣各位之未有各章列朝以來名臣碩輔亦有仰請改制而至今因循實爲闕典伏願斷自宸衷亟命改制焉上曰列聖朝未遑之典予何可擅自釐正乎敏輔等曰方今聖明在上治具畢張當此治成制定之時謂以列朝未遑不爲及今改制則何時當爲之乎雖博詢廷臣改制之請必無異同矣上曰大享所用樂章何等至重而近來以謄紙用於享所云傳謄之際安知無錯誤之歎乎不可無釐正之道今以卿等除樂院提擧須就其龍飛御天歌樂學軌範及先朝印本樂章詳細校準以活字印出而每章下必懸註以某朝頌功德之辭爲好若爲印刊則宜定法例以樂歸重爲好耶以樂章歸重爲好耶此則在卿等商量之如何須善爲之可也上曰掌樂提調中差祭人許遞前望單子入之出榻敎上曰行副司直李敏輔所帶提調與掌樂院提調令該曹口傳換差出榻敎命書傳敎曰凡事貿貿莫重工歌之用於廟社大享樂章無活印之本以此謄紙用之謄置各處享所亦出於近例云傳謄之際豈無錯誤乎就龍飛御天歌樂學軌範及先朝編次印本樂章冊子分類校準仍以活字印出藏于享所事分付樂院兩重臣旣聽筵敎還宮後卽爲擧行敎浩修曰故奉朝賀以龍光正明合部事有建白之事今有文蹟乎浩修曰臣父於先朝以此事有所陳請而畢竟未得施行故文蹟之有無臣未可知矣上曰卿卽家庭之學也須十分善爲商量還宮後卽爲擧行可也上曰廟司率守僕持笏記入侍海隣承命出與廟司李齊淵等偕入進前命守僕等講笏記仍爲下詢文義守僕等多不能仰對上曰昨冬申飭何如則全不肄習今又如此廟司亦又申飭則豈可如是如此之類不可擧行其中太不可堪者以他任卽爲相換此後各別申飭可也仍命諸臣少退已而行祭時至上具冕服入就板位禮儀使啓請行祀上行四拜禮詣第一室神位前三上香執瓚灌地次詣各室如初禮降復位薦俎官戶曹判書趙鼎鎭進詣各室以次薦俎訖上詣各室行初獻禮訖降復位亞獻官左議政蔡濟恭終獻官昌城尉黃仁點以次進詣各室行亞終獻禮還復位上行四拜禮復行四拜禮訖詣飮福位飮福仍詣望燎位燎訖通禮跪告禮畢上還詣齋室命諸臣少退諸臣以次退出
정조 15년
行都承旨洪明浩坐左承旨李晩秀坐右承旨李洪載坐左副承旨洪義榮坐右副承旨李敏采坐直同副承旨徐美修坐直注書李海隣仕直一員未差假注書趙台榮仕事變假注書李德鉉仕
정조 15년
洪義榮啓曰司僕寺內乘來言捲簾取稟傳曰捲三面
정조 15년
李晩秀以奎章閣言啓曰夜間閣內諸處無事之意敢啓傳曰知道
정조 15년
傳于李晩秀曰翌日問安勿爲之
정조 15년
洪明浩啓曰新除授工曹判書尹坊參判洪文泳除拜後過三日不爲出肅依定式推考警責仍卽牌招何如傳曰允
정조 15년
傳于洪明浩曰右承旨聞有實𧏮許遞前望單子入之待下批牌招察任
정조 15년
承旨前望單子入之李洪載落點
정조 15년
傳于洪義榮曰右副承旨入侍
정조 15년
備邊司薦望以李東郁爲義州府尹
정조 15년
洪義榮以舟橋司言啓曰露梁船艙石築吉日今初四日辰時爲吉云當日臣文淳率都廳朴基豐別看役丁遇泰出往始役之意敢啓傳曰知道
정조 15년
洪義榮啓曰兵曹判書金文淳以兼帶舟橋司堂上船艙石築始役次明日出去矣所佩命召何以爲之敢稟傳曰仍佩往來此後以兼帶舟橋堂上出去則只令言送政院微稟可也
정조 15년
徐美修以吏曹言啓曰新除授義州府尹李東郁以前任寧越府使方在解由未出中何以爲之敢稟傳曰勿拘
정조 15년
洪義榮以兵曹言啓曰依下敎侍衛禁軍及駕後禁軍武藝別監內吹兼內吹近仗軍士標下軍兵等處設粥以饋之意敢啓傳曰知道
정조 15년
洪義榮以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 15년
洪義榮以訓鍊都監言啓曰依下敎隨駕將校軍兵等處設粥分饋之意敢啓傳曰知道
정조 15년
洪義榮以禁衛營言啓曰依下敎隨駕本營槍劍軍等處設粥分饋之意敢啓傳曰知道
정조 15년
洪義榮以御營廳言啓曰依下敎駕前別抄兼內吹及留陣將校軍兵等處設粥分饋之意敢啓傳曰知道
정조 15년
洪義榮以一所巡廳言啓曰去夜初更五點量犯夜人別監車道亨崔碩彬執捉何以爲之敢啓傳曰因公幹往來勿論
정조 15년
持平鄭來百啓曰臣言議風采本不合於淸朝耳目之任而日昨伏蒙恩除爲參誓雖不得不章皇出肅而第臣與掌令臣吳泰賢有四寸娚妹應避之嫌揆以法例自在當遞而仍値親享義重參班今始來避所失尤大其何可仍冒於臺次乎請命遞斥臣職答曰依啓
정조 15년
辛亥四月初三日寅時上詣還宮入侍時行都承旨洪明浩左承旨李晩秀右承旨李義弼左副承旨洪義榮右副承旨李敏采同副承旨徐美修記事官李海隣假注書趙台榮記事官洪樂游徐有聞一提學吳載純檢校直提學徐浩修朴祐源檢校直閣鄭東浚直閣徐榮輔以次隨駕上具遠遊冠絳紗袍出齋室乘輿出廟大門詣乘輦所降輿乘輦進發詣敦化門外命晩秀出標信解嚴駕入敦化門進善門降輦乘輿入協陽門還內諸臣退出
정조 15년
辛亥四月初三日辰時上御重熙堂左承旨入侍時左承旨李晩秀記事官李海隣記事官洪樂游徐有聞以次進伏訖上曰慶尙前監司入侍出榻敎賤臣承命出與慶尙前監司李祖源偕入進伏上曰閱歲居外能得閑養無事遞歸誠多幸矣道內民情邑弊之有何可達耶祖源曰漕倉節目中各邑船價米之運納漕倉者以米應下外各樣雜費之以錢用下者則爲念民人遠輸之弊每石代錢以三兩定式收捧而近年以來漕邑間或有換貿之弊民情不無呼冤之端矣再昨年爲始又自戶曹換貿三千五百石使之上納故自前代捧之三兩則不爲許納皆以純米責捧稅米一石之價歉歲則爲七八兩豐年亦不下五六兩矣利害懸殊民多稱冤今此換貿雖出於補用經費之意而非但數旣無多亦恐有傷事面從今以後換貿一事更勿擧論而亦爲嚴飭營邑毋敢如前襲謬俾除民弊實合事宜故敢此仰達矣上曰亦令廟堂草記稟處可也出擧條祖源曰金烏山城修城米耗條二千石舟橋司役處所用用餘自今年爲始劃付壯勇營事自舟橋司定奪行會矣同米時留元數不過一萬九千餘石而五千六百二十石零則在山倉一萬三千七百四十四石零則在平倉此非盡分之穀而且山倉平倉取耗不一計其耗條無以準二千石之數今若割充本穀則一年二年元數漸縮欲爲其全耗取用移捧平倉則不但守城殘卒無以聊賴亦有欠於城餉備虞之道修城米中山倉所在者竝與元軍餉各穀三千石依前分留糶糴於山倉只以平倉所在者盡分取耗後其不足之代則本道別均米元數爲十二萬餘石年例會錄亦爲二千餘石其中一萬石加分取耗以充上納元數似爲兩便故敢此仰達矣上曰依爲之出擧條祖源曰山郡還多之弊實爲病民之端而何幸朝家特下矯救之策昨年以後移轉移貿爲九萬五千三百石作錢上納爲八萬三千九百十三石反逋蕩減爲三萬九千四百九石故流來痼弊幾乎盡祛而至於沿江沿海之邑則民弊去益滋甚蓋曾前則惠廳之請得軍作米南倉米除留米等穀物只劃給於各邑儲置中四等用下不足之代矣近年以來則直爲添入於收租案與新結米通瀜磨鍊故當年稅米盡歸上納儲置則皆是還米中移作者沿海邑之上納船價米沿江邑之東萊納甘同納及營需米例以儲置中上下而還米結米精麤懸殊不可以此用下於上項諸般名色故不得已出給民間使之改舂取精一石之米僅爲七八斗竝與升色落而徵捧結民之白地補縮至於七八斗矣昨冬收租中各樣還米之移作儲置合爲六千三百五石而山郡之自其邑用下者姑勿論至於沿邑則其所爲弊如右所陳試以今年言之咸安固城丹城尙州善山星州等六邑以其還米之過數添劃受弊最甚民情抑鬱矣今此惠廳之還米移劃雖是不獲已之事從今以後參量民邑事勢四等各樣用下則雖以還米移作者劃給而其中船價米等不得不以結米上下者量宜劃給俾無偏苦之患事甚便當故敢達矣上曰出擧條令廟堂草記稟處可也出擧條命書傳敎曰水原邑內儒生應製詩三下幼學尹持初別壯紙一卷筆三枝墨二笏民魚醢一尾草三下幼學金昇鎭民魚醢一尾秀魚二尾蘇魚醢三級次上幼學權警尹持運尹持翼趙崙嚴栽金星緯各民魚醢一尾蘇魚醢三級次中進士尹㥠幼學洪天浩生員鄭遂龜幼學曺運喆洪璡尹持哲申勗柳聖議各民魚醢一尾蘇魚醢二級次下幼學李基述林勉喆李龍鎭安郁李基逸朴師絢權佑尹持讓兪仲煥吳錫庚金鍾華各蘇魚醢二級更幼學金大運尹得實各蘇魚醢半級違幼學鄭世豐蘇魚醢半級筆麤幼學李元喆蘇魚醢一級體怪生員李得養蘇魚醢半級賦次上一幼學辛德羽壯紙一卷筆二枝墨二笏民魚醢一尾次上二幼學申熙朝次上三生員權之聖次上幼學申百顯朴周陽沈毅鎭尹聲烈金胄鎭洪樂韺沈逈鎭各民魚醢一尾箭魚醢二尾蘇魚醢二級次中幼學金致聖李東茂尹絖沈緯鎭各民魚醢一尾蘇魚醢二級次下幼學尹範楫沈鼎鎭閔榮遠朴來陽進士李澤幼學金星憲黃星漢金最遠沈秀永具允益各蘇魚醢二級賜給又命書傳敎曰水原武士試取時小布四中折衝李光賢加資三中出身李得弘等四人各秀魚醢一尾蘇魚醢二級箭魚醢三尾三中折衝金光麗等十四人各秀魚醢一尾蘇魚醢二級一中出身權經等四十六人各蘇魚醢一級賜給命退諸臣以次退出
정조 15년
行都承旨洪明浩坐左承旨李晩秀坐右承旨李洪載坐直左副承旨洪義榮坐右副承旨李敏采坐同副承旨徐美修坐直注書李海隣仕直一員未差假注書趙台榮仕事變假注書李德鉉仕
정조 15년
藥房提調吳載純副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
李洪載啓曰大司憲趙宗鉉執義李殷模掌令吳泰賢朴瑞源持乎鄭弼祚牌招啓辭未下持平一員未差監察茶時之意敢啓傳曰知道
정조 15년
洪義榮啓曰禁衛營將官來言今日本營軍兵日次私習云矣敢啓傳曰知道
정조 15년
洪義榮啓曰御營廳將官來言今日本廳軍兵日次私習云矣敢啓傳曰知道
정조 15년
傳于徐美修曰黃海監司留待
정조 15년
以黃海監司李敬一下直單子傳于洪義榮曰海伯之後除者亦已辭朝統帥之尙不辭朝極爲稽忽統制使李潤慶從重推考亦令今日辭朝無敢逗留城外
정조 15년
徐美修啓曰判尹具㢞有司堂上趙鼎鎭依下敎來待矣傳曰入侍
정조 15년
傳于洪明浩曰黃海監司入侍
정조 15년
傳于洪義榮曰統制使入侍
정조 15년
備忘記黃海監司李敬一統制使李潤慶下直各長弓一張長箭一部片箭一部筒兒一箇賜給
정조 15년
以工曹參判洪文泳牌不進推考傳旨傳于徐美修曰許遞
정조 15년
以黃海兵使洪和輔狀啓大峴別將李興俊身死事傳于洪義榮曰前別將吳性寬無故作散此窠還差事回諭
정조 15년
洪義榮以兵曹言啓曰去春三朔能麽兒考講時訓鍊院判官白東脩李邦幹主簿權就一武臣兼宣傳官元晦鎭部將鄭治臣金衡祚守門將宋聖奎金光郁一次不通掌苑署別提金昌信通禮院引儀金星白武臣兼宣傳官沈應鎭朴東旭崔一元南志彧李宜修二次不通依定式竝從重推考何如傳曰允
정조 15년
洪義榮以備邊司言啓曰本司武郞廳李性林奔走勤仕已滿十五朔依例六品遷轉事奉承傳施行何如傳曰允
정조 15년
洪義榮以備邊司言啓曰本司武郞廳宋綸源奔走勤仕已滿十五朔陞敍或守令除授事奉承傳施行何如傳曰允
정조 15년
洪義榮以禁衛營言啓曰本營把摠朴光遇啓下之後以親病不得上來莫重軍任不可久曠今姑改差何如傳曰允
정조 15년
李洪載以義禁府言啓曰放逐本鄕罪人金德九分揀放送事命下矣平安道成川府放逐罪人金德九卽爲放送事分付該道道臣之意敢啓傳曰知道
정조 15년
行都承旨洪明浩坐左承旨李晩秀坐直右承旨李洪載坐左副承旨洪義榮坐直右副承旨李敏采坐同副承旨徐美修坐注書李海隣仕一員未差假注書趙台榮仕直事變假注書李德鉉仕
정조 15년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
洪明浩啓曰明日再明日國忌齋戒正日相値視事頉稟之意敢啓傳曰知道
정조 15년
李洪載啓曰大司憲趙宗鉉執義李殷模掌令吳泰賢朴瑞源持平鄭弼祚牌不進持平一員未差監察茶時之意敢啓傳曰知道
정조 15년
李敏采啓曰判尹具㢞前慶尙監司洪檍李祖源依下敎來待矣傳曰入侍
정조 15년
傳于洪義榮曰大臣備局堂上引見
정조 15년
傳于洪義榮曰左副承旨入侍
정조 15년
傳于李晩秀曰抄啓文臣春季朔親試及試射明日爲之
정조 15년
李晩秀啓曰抄啓文臣親試明日爲之事命下矣處所以何處爲之乎敢稟傳曰春塘臺爲之
정조 15년
洪義榮以訓鍊都監言啓曰去夜二更量武臣兼宣傳官金志學犯夜被捉於本局邏卒處依例移送義禁府之意敢啓傳曰知道
정조 15년
禁府啓目抄啓文臣丁若鏞原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓一騎二步之加把仍成謬例人人視若應把者有違路文事目從前襲謬不可一一追勘則宜從登聞者處分此囚段違令條以相當律名勘放後草記此後抄啓文臣等處申明嚴飭更勿犯科爲良如敎
정조 15년
行都承旨洪明浩坐左承旨李晩秀坐右承旨李洪載坐左副承旨洪義榮坐右副承旨李敏采坐直同副承旨徐美修坐直注書李海隣仕直一員未差假注書趙台榮事變假注書李德鉉
정조 15년
李洪載啓曰大司憲趙宗鉉呈辭執義掌令二員持平二員未差監察茶時之意敢啓傳曰知道
정조 15년
洪義榮以訓鍊都監言啓曰本局從事官柳詢身病甚重勢難察任改差何如傳曰允
정조 15년
李洪載以義禁府言啓曰時囚罪人丁若鏞原情公事判付內一騎二步之加把仍成謬例人人視若應把者有違路文事目從前襲謬不可一一追勘則宜從登聞者處分此囚段違令條以相當律名勘放後草記此後抄文臣等處申明嚴飭更勿犯科事命下矣取考律文則大明律違令條有曰凡違令者笞五十名例有曰犯私罪笞五十解見任別敍大典通編推斷條有曰犯枉法受贓外笞杖竝收贖矣丁若鏞笞五十收贖解見任別敍放送之意敢啓傳曰知道如有功議各減一等可也
정조 15년
李洪載以義禁府言啓曰丁若鏞笞五十收贖解見任別敍照律草記批旨如有功議各減一等事命下矣丁若鏞六代祖彦璧宣武原從功臣云功減一等笞四十收贖附過放送之意敢啓傳曰知道
정조 15년
兵曹口傳政事副司果丁若鏞
정조 15년
李洪載以義禁府言啓曰因訓鍊都監啓辭去夜二更量犯夜被捉人武臣兼宣傳官金志學移送該府事啓下矣金志學今方待命卽爲拿囚之意敢啓傳曰知道
정조 15년
李洪載以義禁府言啓曰因訓鍊都監草記去夜二更量犯夜人武臣兼宣傳官金志學拿囚矣依例隨更數決杖二十度後放送之意敢啓傳曰知道
정조 15년
辛亥四月初六日辰時上御熙政堂抄啓文臣親試入侍時右副承旨李敏采同副承旨徐美修記事官李海隣記事官李重蓮洪樂游以次進伏訖上曰試官引接可也試官一提學吳載純檢校直提學徐浩修朴祐源檢校直閣李晩秀等率抄啓文臣李顯道等以次入庭引儀唱四拜載純等率應製文臣行四拜禮訖載純等以次進前上命書御題訖上曰天有雨意且甚薰蒸文臣等其各謄題出去舊選則往于賓廳新選則會于堂后善爲製呈可也命書榻敎曰有雨意抄啓文臣朔試射更待下敎只以親試爲之命退諸臣以次退出
정조 15년
行都承旨洪明浩坐左承旨李晩秀坐右承旨李洪載病左副承旨洪義榮坐直右副承旨李敏采坐同副承旨徐美修坐直注書李海隣仕直一員未差假注書趙台榮仕事變假注書李德鉉仕
정조 15년
洪義榮啓曰大司憲趙宗鉉呈辭執義掌令二員持平二員未差監察茶時之意敢啓傳曰知道
정조 15년
以咸鏡監司李文源狀啓義陵石物動退處修改吉日令該曹更爲推擇下送事傳于李晩秀曰依狀請以今月念後更爲推擇以此知悉事回諭
정조 15년
辛亥四月初七日辰時上御重熙堂右副承旨入侍時右副承旨李敏采記事官李海隣記事官洪樂游徐有聞以次進伏訖上曰左承旨入侍出榻敎賤臣承命出與左承旨李晩秀偕入進伏上命讀公事書判付訖命退承史以次退出
정조 15년
行都承旨洪明浩坐左承旨徐瀅修坐直右承旨洪義榮坐左副承旨李敏采坐直右副承旨徐美修坐同副承旨李東顯坐注書李海隣仕直一員未差假注書趙台榮仕事變假注書李德鉉仕
정조 15년
洪明浩啓曰明日常參經筵取稟傳曰停
정조 15년
洪義榮啓曰大司憲趙宗鉉牌招啓辭未下執義掌令二員持平二員未差監察茶時之意敢啓傳曰知道
정조 15년
洪明浩啓曰右承旨李洪載今日不爲仕進卽爲牌招何如傳曰與左承旨許遞前望單子入之待下批牌招察任
정조 15년
承旨前望單子入之徐瀅修李東顯落點
정조 15년
傳于徐美修曰左副承旨同副承旨入侍
정조 15년
以慶尙監司鄭大容狀啓薦新竹笋節序差早限內不得封進惶恐待罪事傳于李敏采曰勿待罪事回諭
정조 15년
以忠淸監司朴宗岳狀啓內寺貢奴弊端査實釐革追後陳聞計料事傳于洪義榮曰觀此狀辭眞所謂隔靴爬癢知之如是不曉行之何望分明一言以蔽之曰湖西釐正事可悶原狀啓還下送道伯從重推考更令細觀備局關辭擧行事卽令備局枚擧有旨嚴飭該道狀啓中移東補西期於積弊永祛後陳聞云者尤可謂問東答西言之容易乃爾此將積弊益痼道伯於此其溺職之罪焉可逭乎大抵諸道中最切矜最有弊者湖西也昨年飭敎後至于今初不擧論一味沁泄者亦莫過於湖西雖非刷官之別定朝家已有別般商度經緯者某某邑之弊中又有弊某某守宰之不勤中尤不勤者豈難辨覈姑以更觀前頭之意只施問備薄勘如是而不能收之桑楡湖西一道有一口之橫被侵徵則道臣之罪固無間於當頉不頉與不當加現而加現萬一不識通變之宜一以增摠爲主則一刷官之行惡猶謂之甚於猛虎五十四邑之各行刷官之事吏緣爲奸其弊可勝言哉爲先一依關辭隨卽伏聞事一體嚴飭
정조 15년
傳于洪義榮曰今夜弛禁事分付巡邏營門
정조 15년
傳于李敏采曰坐直承旨入侍
정조 15년
洪義榮以都摠府言啓曰副摠管李應爀以禁衛中軍軍兵等試取放事南別營晝仕出去之意敢啓傳曰知道
정조 15년
洪明浩以宗簿提調言啓曰更問可考文蹟如有可以徵信者卽令來告後草記可也事命下矣更問于幼學崔光億則以爲文蹟之事係恭嬪者本宗族譜只書無後不言世代且墓所只有長明燈石人而本有表石今則但餘籠臺上碑餘根不知何世何時表石破折矣恭嬪父祖墳山舊傳在於衿川不知何世何時見失山所而碑誌文字亦不載於家乘本宗後孫散落嶺湖及鐵原等地而在都下者一派旣無可考傳信之蹟而在鄕諸裔家亦無記傳之蹟可考者其外野史雜記終無槪見徵信之蹟云矣敢啓傳曰知道
정조 15년
辛亥四月初八日巳時上御重熙堂左副承旨同副承旨入侍時左副承旨洪義榮同副承旨徐美修假注書趙台榮記事官洪樂游徐有聞以次進伏訖上命義榮等書公事判付訖上曰前黃海監司入侍賤臣承命出與前黃海監司李時秀偕入進伏上曰卿之遞藩任可謂適副其願矣時秀曰臣觸事昏謬致速罪戾下情惶懍尙此未已矣上曰本道鄕戰之弊何邑爲最乎時秀曰安岳長淵黃鳳山等邑此弊尤甚而雖至於傾財破産必欲入於鄕案故至有爭鬨搆捏之習矣至於今番誣告之漢不可不亟施當律以爲一分懲勵之地矣此若放忽安知無復有何等事乎上曰以生道殺人之意此等之類初欲斷之以一律矣伊筵合議不無異同故處分只止於鄕戰律矣時秀曰誣人反坐自是國典今若饒貸後弊誠難言故敢此煩達矣上曰傅生亦何所妨乎上曰海西麥農何如時秀曰見方望雨云而目下所見恐無失稔之慮矣命退諸臣以次退出
정조 15년
行都承旨洪明浩坐左承旨徐瀅修坐右承旨洪義榮坐左副承旨李敏采坐右副承旨徐美修坐直同副承旨李東顯坐直注書李海隣仕直一員未差假注書趙台榮仕事變假注書李德鉉仕
정조 15년
徐瀅修啓曰明日常參經筵取稟傳曰停
정조 15년
徐瀅修啓曰來十一日朝參日次矣敢稟傳曰停
정조 15년
徐瀅修啓曰來十一日輪對日次矣敢稟傳曰停
정조 15년
李東顯啓曰大司憲趙宗鉉牌招啓辭未下執義掌令二員持平二員未差監察茶時之意敢啓傳曰知道
정조 15년
以京畿監司徐鼎修狀啓水原府失火民人等處恤典題給事傳于徐美修曰依筵敎擧行事回諭
정조 15년
以咸鏡監司李文源狀啓各邑元還軍餉久置留庫條中限四萬石加劃事令廟堂稟處事傳于徐美修曰依狀請施行事回諭
정조 15년
洪義榮以兵曹言啓曰依下敎部將金衡祚本曹別付料軍官差定之意敢啓傳曰知道
정조 15년
傳于徐美修曰政官牌招開政
정조 15년
徐美修以吏曹言啓曰五部令及都事今日政竝下批而其中中部都事趙光存未經一考例不得陞五品他司相換北部都事鄭昌謩乃是秩卑之人當此變通之時有難陞令而時無可合相換處姑待遷轉後擧行何如傳曰允秩卑人之許通京司詞訟爲守令之楷梯且令窠雖異於主簿判官部官與廟令寢令事體有間此已拘碍則參下部官窠以初仕不得爲參上以令窠又不得爲秩卑人之空棄許多詞訟之窠有非定式之本意此一款問于大臣更爲論理草記可也
정조 15년
徐美修以吏批言啓曰副應敎今當差出而曾經中無故之人只有二人以二望擬入之意敢啓傳曰待後日政備三望差出可也
정조 15년
有政吏批判書洪良浩進參判閔鍾顯在外參議未差同副承旨李東顯進以李祖源爲吏曹參議柳雲羽爲執義許晊爲司諫兪漢人鄭景祚爲掌令鄭㝡行韓永逵爲持平宋民載爲獻納朴吉源爲正言李時秀爲工曹參判姜文岳爲金井察訪申應顯爲瓦署提調李一源爲引儀李基恒爲高山察訪中部都事趙光存監察李宗福相換東部令尹厚東都事鄭昌耆南部令徐季修都事南鶴玄西部令李承薰都事金喆淳中部都事具忠元北部都事李秉淳義州府尹李東郁竝單付
정조 15년
兵批判書金文淳進參判閔台爀參議李夔病參知孟至大入直右副承旨徐美修進以李時秀爲副摠管申師顯爲同知李殷錫爲忠壯將金處純爲都摠都事尹之謙爲部將李宅淵爲守門將李蓍漢爲加里浦僉使金重玉爲東里僉使朴鼎明爲五衛將李甲會爲宣傳官李天晟爲武兼都摠都事朴鼎明部將金衡祚守門將金仁澤以上今加折衝加資事承傳大峴別將吳性寬還差事承傳副護軍安大進副司直李義弼李洪載鄭來百竝單付
정조 15년
徐美修啓曰合辭許久闕啓事甚未安今日政新除授兩司諸臺竝待下批牌招何如傳曰允
정조 15년
徐美修啓曰大司憲趙宗鉉執義柳雲羽掌令鄭景祚持平韓永逵鄭㝡行牌招啓辭未下掌令兪漢人在外監察茶時之意敢啓傳曰知道
정조 15년
徐瀅修以禮曹言啓曰咸鏡監司李文源狀啓內義陵石物罅隙動退處修改吉日以今月念後晦前更爲推擇下送事令該曹稟旨事判付內依狀請以今月念後更爲推擇事判下矣卽令日官更爲推擇則今四月二十六日卯時二十九日卯時爲吉云以何日擧行乎敢稟傳曰以二十六日爲之
정조 15년
左承旨徐瀅修疏曰伏以臣兄臣浩修方帶知春秋館事臣之春秋兼銜自在應避之科乞令該曹照例遞改以存公格不勝幸甚臣無任云云省疏具悉疏辭下該曹稟處
정조 15년
辛亥四月初九日辰時上御重熙堂同副承旨入侍時同副承旨李東顯記事官李海隣記事官洪樂游徐有聞以次進伏訖上命書傳敎曰昨聞承宣言卿以修改之役雖依播種之受敎爲之以重事體之意請送看役人云所請兩人中丁遇泰時帶南邑守令勢難下去此外與別看役啓下有異令政院分付該營臨時下送此意知悉事下諭于北伯命退承史以次退出
정조 15년
行都承旨洪明浩坐左承旨徐瀅修坐右承旨洪義榮坐左副承旨李敏采坐直右副承旨徐美修坐同副承旨李東顯坐直注書李海隣仕直一員未差假注書趙台榮仕事變假注書李德鉉仕
정조 15년
洪義榮啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
傳于徐瀅修曰傳香承旨馳詣受香所奉審摘奸以來
정조 15년
以掌令鄭景祚持平鄭㝡行韓永逵正言朴吉源牌不進罷職傳旨傳于李東顯曰只推
정조 15년
徐美修啓曰漢城判尹具㢞依下敎來待矣傳于徐美修曰入侍
정조 15년
傳于洪義榮曰右承旨入侍
정조 15년
李東顯啓曰大司憲趙宗鉉牌招啓辭未下執義柳雲羽掌令兪漢人在外掌令鄭景祚持平韓永逵鄭㝡行牌不進監察茶時之意敢啓傳曰知道
정조 15년
傳于徐美修曰左副承旨入侍
정조 15년
李東顯以吏曹言啓曰順康園守奉官李東明除拜後過限未肅拜依例改差何如傳曰允
정조 15년
李東顯以內醫院言啓曰醫官在任在喪之類待闕卽差旣有申飭則近來全不擧論此後申飭事命下矣議藥同參丁志泰有頉代前議藥同參金守儉復屬令該曹口傳付軍職冠帶常仕何如傳曰允
정조 15년
吏曹啓目粘連觀此承政院左承旨徐瀅修上疏則以爲臣兄臣浩修方帶知春秋臣之春秋兼銜自在應避之科照例遞改亦爲白有臥乎所相避之法在下當遞左承旨徐瀅修所帶春秋之任依例減下何如判付啓依回啓施行爲良如敎
정조 15년
辛亥四月初十日辰時上御誠正閣漢城判尹入侍時同副承旨李東顯假注書趙台榮記事官洪樂游徐有聞漢城判尹具㢞以次進伏訖上敎㢞曰各部變通事節目頒下後當爲擧行耶㢞曰然矣㢞曰五部區劃湖南米一千石耗條代今年則以嶺湖南昨年加分耗各五百石陳請蒙允而此乃十二朔排朔之數也今年則自四月至十二月不過爲九朔則不必以千石準劃只以七百五十石令半於兩南作錢上送則都數爲二千二百五十兩可當九朔分排之數至於馱價則元數外自兩道量其容入以幾許石加作錢除減枚報數爻於備局之意分付兩道何如上曰依爲之出擧條㢞曰每當權設都監時必設於西部字內工曹刑曹司譯院三處而每冶甕造成所入爲大石六塊中石五負雜石七負赤土十餘負牛糞十餘負磨石沙數百餘負矣輒使西部專當進排故部隷率坊民擧行之際未免勒奪民間墻礎等石至於沙土等物許多坊軍逐日運負畢竟無一文雇價不但部屬之痼弊貽害民間尤無可言而旣有九營繕應役之軍則使該部替當亦無意義自今使營繕進排爲宜而且稱以守直勒令本部別立座更軍故無論遠近洞各房各定二名軍當日午後入送翌日晩後出送如是之際各房下屬及捕卒輩憑藉恐喝侵責徵索無所不至而各房守直旣有二名軍士二名捕卒又添座更徒貽民弊別無關緊永爲革罷何如上曰依爲之土石進排之無價擔當不但無義如是申飭之後更或有侵漁部屬坊民之弊則犯科官吏令該部報于京兆官員草記請罪下吏嚴治至於座更之弊尤無意義雖一名襲謬責立則亦自卿曹草記論勘可也出擧條上曰右承旨入侍賤臣承命出傳右承旨洪義榮進伏命書傳敎曰枚擧傳敎行會宜使本旨瞭然而近日有司堂上擧行多有矇然至於湖西奴婢事而甚矣當該堂上推考命退諸臣以次退出
정조 15년
行都承旨洪明浩坐左承旨徐瀅修坐右承旨洪義榮坐直左副承旨李敏采坐右副承旨徐美修坐同副承旨李東顯坐直注書李海隣仕直一員未差假注書趙台榮仕事變假注書李德鉉仕
정조 15년
徐美修啓曰明日常參經筵取稟傳曰停
정조 15년
徐瀅修啓曰來十六日儒生殿講日次矣敢稟傳曰爲之
정조 15년
李東顯啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 15년
洪明浩啓曰吏曹參議李祖源除拜後過三日不爲出肅依定式推考警責仍卽牌招察任何如傳曰允
정조 15년
徐瀅修啓曰輪對官來待矣敢啓傳曰入侍
정조 15년
以掌令鄭景祚持平韓永逵鄭㝡行正言朴吉源牌不進罷職傳旨傳于李東顯曰只推
정조 15년
李東顯啓曰大司憲趙宗鉉掌令鄭景祚持平韓永逵鄭㝡行牌不進執義柳雲羽掌令兪漢人在外監察茶時之意敢啓傳曰知道
정조 15년
洪明浩以吏曹言啓曰因本曹草記批旨內秩卑人之許通京司詞訟爲守令階梯且令窠雖異於主簿判官部官與廟令寢令事體有間此已拘礙則參下部官窠以初仕不得爲參上以令又不得爲秩卑人之空棄許多詞訟有非定式之本意此一款問議大臣更爲論理草記可也事命下矣就問于大臣則以爲當此部官變通擇差之時尤當觀其地處而第念秩卑之人所擬詞訟之窠只是部官一條而今若竝爲防塞則此後此輩出六者一除主簿別提之後更無可往處蓋郵官牧官本爲此輩守令階梯則京司詞訟固無係關而郵牧之窠旣不頻出坐致仕滿無故亦散則不但此類抱抑鬱之歎在政格亦爲拘碍之端況部官事面有間於廟令寢令誠如聖敎令窠則特許參用恐未爲不可云矣敢啓傳曰部官雖曰詞訟曹郞亦用詞訟則似此地處文許曹郞蔭獨靳於部官可乎況部令雖極擇其選亦豈過於守令乎以此以彼依前通擬實合事面大臣之言亦然依此知悉擧行可也
정조 15년
洪義榮以兵曹言啓曰今四月十一日武臣賓廳武經講書日次而中日相値不得爲之之意敢啓傳曰知道
정조 15년
徐美修以忠勳府言啓曰臣府祗受宣廟朝恩賜田畓在於慶尙道大丘府崇德二年丁丑完城府院君臣崔鳴吉爲有司堂上時文蹟昭然見錄而中間漏落尙今爲官吏之私物遺失年條雖無以指的寵賜土地若是其明白且與已作民田而屢易其主將爲民弊者不同則賜牌體重不可仍前屬置於外邑一一査實還屬本府之意該道監司處行移何如傳曰允
정조 15년
徐美修以漢城府言啓曰向來東部別單草記批旨中有西平君庶孫子申飭該部今月內定婚之命矣使該部官就當部及他部勸婚人中有處子處斯速議定則該部所報內以爲年歲門地終無可合定婚者問其家長李益顯則果有數處議婚而皆在鄕曲姑無回報今月內實無完定之勢云故連加申飭之意敢啓傳曰知道申飭定婚後草記可也
정조 15년
李東顯以義禁府言啓曰保放罪人徐有豐査啓旣已啓下依例還囚後議處之意敢啓傳曰知道
정조 15년
辛亥四月十一日卯時上御熙政堂召對輪對官同爲入侍時參贊官徐美修同副承旨李東顯直閣徐榮輔侍讀官韓光植檢討官金熙采假注書趙台榮記事官洪樂游徐有聞校書判校呂龜周戶曹佐郞閔琇內資主簿崔必濟議政府司錄鄭彦仁司圃別提黃致顯以次進伏訖上曰玉堂讀奏可也光植等進讀貞觀政要自貞觀十六年太宗問特進魏徵止太宗曰然命陳文義光植曰人君爲政之道固有德仁功利四者而德仁本也功利用也苟不能務德行仁徒規規於功利上則未必有功利而反害於政術者多矣唐宗之問泛言四者不分輕重之別魏徵之言先稱功利而後勸德仁亦失其所以爲對也蓋致理之要有德與仁然後功利自在其中伏願殿下必以德仁爲先務而勉勉焉熙采曰太宗與侍臣論理國安危之道而有曰公意推過於主朕則歸咎於臣此乃君臣上下交相責勉之意也若夫唐虞三代之盛則君焉而責難於臣臣焉而責難於君必以責難之道交須共濟故唐虞三代之治如彼其盛矣唐宗君臣其所責成勸戒者不過推過與歸咎則其與上下責難之義不啻逈殊是故太宗雖是英主治成少康而止耳此豈非後世人辟之所可監戒期勉者乎伏願聖上必以君臣責難之道交修共勉期臻唐虞三代之盛治焉上曰所陳竝好矣美修等曰玉堂已陳文義更無仰達矣上曰輪對官以次進奏職姓名及所懷可也龜周等仰奏職姓名職掌仍以無所懷仰對訖東顯曰司錄鄭彦仁職名奏對之際未免顚錯推考何如上曰依爲之出擧條命退諸臣以次退出
정조 15년
辛亥四月十一日辰時上御重熙堂左副承旨入侍時左副承旨李敏采記事官李海隣記事官洪樂游徐有聞以次進伏訖上曰左承旨入侍出榻敎賤臣承命出與左承旨徐瀅修偕入進伏上命讀公事仍書判付訖命退承史以次退出
정조 15년
行都承旨洪明浩坐左承旨徐瀅修坐右承旨洪義榮坐左副承旨李敏采坐直右副承旨徐美修坐直同副承旨李東顯坐注書李海隣仕直一員未差假注書趙台榮仕事變假注書李德鉉仕
정조 15년
洪義榮啓曰省記事體何等至重而昨日內閣入直卽檢校直閣李晩秀而省記則以直閣徐榮輔塡入事未前有不可無警兵曹入直堂上從重推考郞廳所當重勘而本院請推之外無他可施之罰何以爲之敢稟傳曰聞是內閣草省記不能照檢之致該曹堂郞勿論當該入直閣臣爲先從重推考可也
정조 15년
李東顯啓曰大司憲趙宗鉉掌令鄭景祚持平韓永逵鄭㝡行牌招啓辭未下執義柳雲羽掌令兪漢人在外監察茶時之意敢啓傳曰知道
정조 15년
傳于洪義榮曰以訓局中旬之申飭設行年前有下敎朝筵召見訓將問之果然取見傳敎則過數年不設則該將臣自備局察推旣有定式至今載之政院兵房故事今距設行之年亦爲數年則雖不至於太過限而優亦可謂察推之期矣廟堂也該房也其能記有未可必是豈定式之本意我國俗所謂吏胥之國也掌考之不勤不可只責數遞之官員後復不能依定式察推而該房亦不提醒則當該有司堂上及色承旨推考該掌吏科治事申加嚴飭中旬之今年設行足爲當次亦卽申飭該營俄聞訓將言賞格木預爲請得然後可以擧行云而例用嶺南架山山城之木云故令備局考納城簿五百餘同之木近無尺寸見在云一時賞格之需姑無論其在陰雨之備寧有如許事理乎其中貸不還作之類嚴飭釐正當該道臣草記論罪中旬旣發令之後因此中止則是欺三軍此意令廟堂一體知悉區劃物力草記使之斯速設行
정조 15년
以忠淸監司朴宗岳狀啓礪山長興順天致敗船拯米代錢收送裝發該守令及護送前虞候具載敬時虞候金守基等罪狀竝令攸司稟處事判付內下該司稟處爲旀新定式中從便二字難免糢糊無論如此如彼旣關民弊以錢代捧之請依狀請施行事令該曹行會爲良如敎
정조 15년
以忠淸監司朴宗岳狀啓淸安縣民家失火恤典題給事傳于徐美修曰殘縣民戶之三十餘被燒極爲矜悶嚴飭該倅斯速斫給材木俾卽奠居後畢接形止使之報來卿其發遣褊裨摘奸狀聞原恤典卽爲分給每戶加給會付穀一包小殘獨戶還上身布特爲蕩減事自政院今日內回諭
정조 15년
以平安監司沈頤之狀啓鐵箭遠射武士抄擇上送事傳于洪義榮曰待其齊到兵判先試過一百五十步以上者草記翌日訓將次試草記又翌日御將摠使分日試取如右例各日不入格者竝卽下送只以入格人待令仍令承傳宣傳官微稟則當召見試取以此分付故水使鄭德鳴孫故郡守白時謙從孫兵判先爲試取草記雖未越百五十步仍爲留置以待遠射武士親試日此意令兵判諸武將知悉擧行
정조 15년
洪明浩以吏曹言啓曰宗簿寺主簿金德老受由過限未上來依例改差何如傳曰允
정조 15년
除瀅修以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇雩祀壇祈雨壇司寒壇漢江壇厲壇次第摘奸則各壇壇上及紅箭門墻垣階砌俱爲無頉而厲壇東南邊紅箭門柱根塗灰小小剝落故卽爲修補事分付該監此後看護等節着實擧行事各別申飭之意敢啓傳曰知道
정조 15년
徐美修以禁衛營言啓曰依下敎本營上番鄕軍中病報出幕者別遣將校摘奸以來則元數一百十六名內方痛爲八十五名差復者前哨長淵軍十三名豐川軍二名左哨海州軍四名中哨海州軍九名部標下鳳山軍二名瑞興軍一名合三十一名厚給糧資先爲下送各該邑見今方痛者各別救療隨其蘇完鱗次下送而來頭若有上番軍中病報者則依此擧行之意敢啓傳曰知道身爲大將若知與士卒同甘苦之意則使管下立番之卒如是傳染而不卽變通西郊出幕無非禁衛軍之說至發於筵席乎如難擅便下送則先差者何故仍留幕中以致旣差更痛乎是大將使之痛之卿可謂函人之罪人出幕之數如彼夥然則論理草記雖難深責於卿而竝與往言大臣送言該房而不爲卿之事節節駭然卿則爲先從重推考此後一依昨日口傳下敎定式擧行這這草記未差之類頻給藥物各別救療次次下送畢下送後草記此草記申前入啓而日入後稟課所爲萬萬痛駭當該中官坡州牧定配當該司謁汰去降充鄕軍立番以懲公事遲滯之罪可也
정조 15년
洪義榮以御營廳言啓曰依下敎本廳上番鄕軍中病出幕已蘇復前哨善山軍五名中哨善山軍一名右哨尙州軍一名後哨尙州軍一名合八名給糧資卽爲下送于各其本邑見今未蘇復者三名及方痛者二名各別救療隨其蘇完鱗次給糧下送伏計而來頭上番軍中如有病軍則亦依下敎內辭意擧行之意敢啓傳曰知道卿其取鑑於禁將惕念擧行可也
정조 15년
李東顯以義禁府言啓曰時囚罪人徐有豐照律公事判付內卽其地定配事命下矣徐有豐卽其地昌寧縣定配而以判付內辭意具罪目依例發遣府羅將押送配所之意敢啓傳曰知道
정조 15년
平安監司沈頤之狀啓義州居折衝金廣鋏等拯活人命至於三十一名之多論賞一款令該曹稟處事判付內下兵曹爲旀拯活人命至於此多尙未論賞殊非激勸之道金廣鋏白東采加資後日政下批爲良如敎
정조 15년
禮曹啓目粘連龍仁幼學李衢祥上言內辭緣置之何如判付啓故監察鄭保之忠節可謂不死之死六臣而比看於生六臣則與金南兩人可竝肩餘四人反有讓頭於此人之歎況以乃祖之孫踵守家聲尤何等卓異然贈止下大夫果似不足向以配食事收議之時豈不欲竝擧而除非殺身成仁之人惟嚴戶長外姑略之自有取捨者存至於加秩賜諡與成朴兩家諸人之同時竝命差有間焉此所以欲施未施者是置又若追配乃祖之祠夫誰曰不可此一款依願施行事分付爲良如敎
정조 15년
刑曹啓目粘連海南前縣監申處文係是朝官移義禁府處之何如判付啓係是宥旨前事則直請移義禁府難免不察此啓目還給爲良如敎
정조 15년
禁府照目昌寧前縣監徐有豐矣民結之不得防納朝禁至嚴牛贖關由營門法例卽然而徐有豐之初不報營任自徵捧極涉擅恣兺不喩至若客舍修改之役雖曰不可已之事嶺穀移貿之擧寔出軫民弊之盛意則詳定外加斂民錢之數至於三千七百兩之多其所區處雖與全然私用有異是白乎乃當初擅自加斂之罪不可容貸照法重勘罪徐有豐段從重論告身盡行追奪杖八十收贖徒二年定配私罪奉敎加捧不法加用亦不法無論捧用之入於修繕與否渠若十分審愼到底詳明設欲强意覓疵必無可執之跡則道啓何爲而出乎本事姑捨是朝家於辛壬被禍諸臣家人非大罪不欲置對竝與金吾之銜必卽曲諒意蓋深矣況於聖后私親豈或歇後看過乎渠能善爲而不冒不法之案則亦豈久置囹圄乎道伯旣不能先事嚴防則朝家處分惟有公法在焉以渠地處有渠査事徒年之律失之太輕卽其地定配加用盡報公廨訖役後令道臣狀聞事分付爲旀欲待査啓來到後處分矣今觀査啓道伯事誠駭然矣近年本道谷移貿之擧出於爲民弊之苦心而當初屢加難愼他道飭敎亦當聞知則道內守令之詳定外犯科不能防戢看作西谷例賣取剩之謬例者是豈成說乎觀於一徐有豐而安知無幾箇有豐伏在未發覺中乎雖令七十州只有一有豐其爲不察則一也前道臣李祖源亟施不敍之典先自昌寧剩錢令新伯一一還給於民間萬一不勤有現發之弊則新伯亦難免重勘令廟堂各別嚴飭此擧卽爲嶺民示信朝令也或有未發覺之類避罪之逕綽有餘地若此而道伯闔眼守令淟涊其可曰國有法乎爲良如敎
정조 15년
漢城府單子東小門外北積洞病幕失火出幕人奇者斤先等四名飮煙致死事判付內昨以西部出幕之類夥然抄出鄕軍方令給糧下送而他郊可以反隅欲爲別般申飭矣觀此別單病死猶可矜況燒死乎令賑廳給恤典卿其嚴飭各部死於病幕貧不掩土者這這報來後恤典劃卽題給令該廳月終錄啓事分付爲良如敎
정조 15년
辛亥四月十二日辰時上御重熙堂左副承旨與前水原府使入侍左副承旨李敏采記事官李海隣記事官洪樂游徐有聞前水原府使趙心泰以次進伏訖上曰園所奉審果爲無頉乎心泰曰無頉矣上曰所植樹木何如耶心泰曰皆已茁長亦甚密密更無加種處矣上曰然則植木一事庶將弛心矣上曰農形何如心泰曰日昨雨澤雖似不足於付種牟麥則果爲洽足云矣心泰曰臣以水原事有稟定者矣今春幸行時御前前排各名色擧蒙施賞之恩而其中牢巡吹三色列牌頭八名及大旗手四十名獨爲見漏未蒙一視之澤云自本府往復道臣一體追施在所不已而此後幸行時施賞一款以此定式施行恐合事宜故敢達矣上曰依爲之出擧條心泰曰臣待罪水原府時壯勇營鄕軍抄壯團束而抄壯之際將校子枝若或見抄必也百計圖免抵死謀避故採其因由則渠輩以爲壯勇軍之登科者謂以行伍出身見枳於末副薦而然云果如渠輩之言其所厭避容或無怪而第念壯勇之軍係是宿衛之卒所重自別且京各營軍伍之行間拔擢者各隨其地閥無所見礙於薦剡之際云則獨此壯勇軍登科者之不問地閥之如何未免見枳全沒意義此後一依京各營行伍拔薦例隨其相當無礙越薦之意分付部守兩廳何如上曰依爲之本府事體之所重自別與京軍門行伍之無礙越薦竝無論至於本府軍伍則非軍伍也如京一內禁軍之以宣薦充定也宣薦猶然況末副薦乎又況本府素稱外都監近來別加抄擇上京立番於大內至近之地出於壯軍威修戎政之意此而若或拘礙於越薦時則當該行首部將守門將令兵判嚴棍仍又充軍於本府以此擧條令兵判嚴飭兩廳仍令本府揭板於將校各廳而此後夏冬大政將鬼取才時本府軍伍出身之以將校子枝之分明有來歷而不入於守部兩薦者自該府族派修成冊與當者上送兵判處直錄於薦記之上同爲取才而每政或間政水原窠一人亦必收用事定式亦爲載之大政考御覽冊子事分付可也出擧條上曰元戎之任不輕而重卿須惕念善爲以副朝家特簡之意可也心泰曰臣於見職萬不近似而猥蒙特除之恩敢不竭力奉行而第臣才器不稱前頭僨誤臣所自知是可惶悚矣上曰本營中旬曾有飭敎而久不設行云是豈朝家申飭之意乎亦豈元戎擧職之道乎當別下傳敎卿須卽速擧行可也命退諸臣以次退出
정조 15년
行都承旨洪明浩坐左承旨徐瀅修坐直右承旨洪義榮坐左副承旨李敏采坐右副承旨徐美修坐同副承旨李東顯坐直注書李海隣仕一員未差假注書趙台榮仕直事變假注書李德鉉仕
정조 15년
徐瀅修啓曰明日再明日國忌齋戒正日三明日殿座相値視事頉稟之意敢啓傳曰知道
정조 15년
徐瀅修啓曰來十六日儒生殿講爲之事命下矣處所以何處爲之乎敢稟傳曰便殿爲之
정조 15년
傳于洪義榮曰前水原府使入侍
정조 15년
洪義榮以兵曹言啓曰依下敎司謁李孝得決棍五度之意敢啓傳曰知道
정조 15년
洪義榮以備邊司言啓曰水原新邑處在三南孔道種種弊端不一而足而其中前排七十二名卽幸行時扈駕來往名以御前前排而本府之使星來往絡續不絶於其迎送之際不得不以此前排爲之擺列不特渠輩身役苦重難耐每當送往迎來等待留連之時使之自自裹糧則若干斗料米無以支當如不然則討食店幕之外更無他道其所矯救不容少緩自今爲始只大臣及本道觀察使都事之行如前擧行餘外使星毋論位品高下竝於五里程待令而以指路羅將一雙迎送境上以除一分弊瘼之意分付該府何如傳曰允
정조 15년
洪義榮以備邊司言啓曰水原自遷邑以後事面之重與他有別如有可以祛弊於民生有補於邑事者則其所施罷不當持疑聞水原有沁都米移轉留置者每年糶糴以其耗條作錢以送而價直之定每患高峻實爲水民之弊此因朝家所宜矯革而況水原關防之重未必不及於沁都則以水原留置之米作錢以納於沁都揆以事宜實涉乖當從今爲始沁都米五百六十石屬之水原府以爲祛弊有補之地何如傳曰允
정조 15년
洪義榮以備邊司言啓曰中旬之今年役行足爲當次申飭該營嶺南架山山城五百餘同之木近無尺寸見在者云其中貸不還作之類嚴飭釐正營該道臣草記論罪中旬旣發令之後因此中止是欺三軍區劃物力草記使之斯速設行事命下矣中旬旣已當次訓局非請得賞格木無以設行前此設行之時皆以嶺南架山木及射軍木湖南水營休番木許劃而取考木簿則架城無一疋見在射木七十一同內六十八同以腐傷懸錄錢三千五百兩零米九百五十石零以木代爲名若以本色可用言之則只爲三同近來外營之不善典守府庫蕩然之狀月前已有筵奏而亦不料其到處空虛若是之甚也眞是不可使聞於隣國曷勝痛駭貸不還作之道臣所當依傳敎勘以重罪而但所貸者非一道臣不還作者亦非一二年甲者手滑乙者不爲何問乙者手滑丙者不爲何問大抵以公貨爲秦人之瘠而畢竟所受病者惟國家而已本司所報文簿之中初無某年某等載錄之事雖欲摘發其勢末由發關該道毋論年條久近貸不還作之道臣竝爲現告待其報來追後論勘旣令之中旬不可以此還寢射軍木二十同代錢二千兩湖南休番木左水營三十同右水營二十同代錢二千兩劃給以準七十同之數則足可倣乙酉前例以此分付訓局及兩道監營水營何如傳曰允
정조 15년
洪義榮以禁衛營言啓曰依傳敎司謁李元相降充右哨軍自今日立番之意敢啓傳曰知道
정조 15년
李敏采以賑恤廳言啓今四月十二日漢城府單子東小門外北積洞病幕失火出幕人奇者斤先等四名飮煙致死事判付內昨以西部出幕之類夥然抄出鄕軍方令給糧下送而他郊可以反隅欲爲別般申飭矣觀此別單病死猶可矜況燒死乎令賑廳給恤典卿其嚴飭各部死於病幕貧不掩土者這這報來後恤典劃卽題給令該廳月終錄啓事分付事命下矣東小門外北積洞病幕失火致死人奇者斤先其妻韓召史兄嫂成愛三名恤典錢各二兩布各二疋成愛女兒弱一名錢一兩布一疋題給而他各部字內病幕恤典待該府報來這這上下後每月終修啓之意敢啓傳曰知道
정조 15년
李東顯以義禁府言啓曰中官李允默坡州牧定配事承傳啓下矣李允默以承傳內辭意具罪具依例發遣府書吏押送配所何如傳曰允